Para o recurso narrativo véxase: Anagnórise.

***Anagnórise*** é unha novela amorosa de María Victoria Moreno, publicada pola Editorial Galaxia en 1988, da que se fixeron varias reedicións e traducións.

|  |  |  |
| --- | --- | --- |
| "| *Para os meus alumnos de Vilalonga, que me aledaron os días en que eu enfiaba esta historia, que me regalaron o bolígrafo co que a escribín*. | "|

Segundo Montse Pena  "A novela pódese ler en clave de texto feminista iconoclasta, porque os prexuízos machistas do protagonista son transformados continuamente pola muller adulta... que o acolle no seu coche, en que se agudizan as características da empatía, a capacidade comunicativa e a sensibilidade".

Trama
-----

Nicolau Arís é un rapaz das Rías Baixas que ten problemas na súa casa e decide deixalo todo e marchar a Madrid en autostop. Recólleo Xulia Andrade, unha escritora da zona, aínda que durante a viaxe non se din como se chaman. Nun principio el está descontento porque o recollese unha muller, pero sorpréndese ao ver que ela sabe moito de coches. Detéñense a comer polbo á feira nunha pequena vila, e despois fan unha excursión a un mosteiro feminino. Despois de estar a piques de bater frontalmente contra un camión, detéñense nunha área de servizo.

Durante a viaxe Nicolau explícalle que marcha porque logo de que cinco anos atrás a súa irmá máis nova morrese afogada, a súa nai comezou a beber e o seu pai embarcou nun pesqueiro. Amais, sofre por desamor cunha rapaza e por desencontros cun amigo seu. Estas conversas coa condutora sérvenlle a Nicolau para ser consciente de si mesmo. O título da novela fai referencia á anagnórise, un topos clásico da trama narrativa -especialmente do teatro- no que un personaxe é recoñecido por outros (ou se dá conta el mesmo) na súa verdadeira identidade.

Ao chegaren a Madrid sepáranse. Ela marcha a un hotel, e déixalle o seu contacto. El vai a un piso cuns amigos, e lévalles medio quilo de haxix para fumar e vender. Unha semana despois Nicolau vai ao hotel para ver a Xulia, pero en recepción dinlle que ela morreu nun accidente de tráfico. De regreso a Galicia, no camposanto descobre que Natalia, a súa namorada, é filla de Xulia.

Edicións e traducións
---------------------

Apareceu nas coleccións Costa Oeste, Árbore e Biblioteca Galega 120.

* Foi traducida ao castelán pola propia autora co título de *Natalia: Anagnórisis* publicado en 1989 por Pirene Editorial.
* Ao éuscaro por Joxe Azurmendi como *Izen baten bila* publicado en 1997 por Euskal Liburu eta Kantuen Argitaldaria .
* Ao catalán por J. C. Ortega e Xulio Ricardo Trigo co título de *Natalia: Anagnòrisi* publicado en 1999 por Tàndem Edicions, Col. La moto.

Narración
---------

A traseira dun Toyota Estima Lucida. Unha imaxe deste modelo de coche ilustrou algunha das edicións.
O relato está posto en boca dun narrador intradiexético en primeira persoa que combina o monólogo interior co diálogo coa outra protagonista da obra para transmitir os seus pensamentos e preocupacións.

### Espazo

A acción desenvólvese a xeito de "road-movie" nunha viaxe en coche desde un punto indeterminado da costa galega ata Madrid e combina referencias a espazos reais (Madrid, Benavente…) con outros inventados, aínda que con raíz claramente galega (Vilanova da Abra, Vilalonga, monte Brandariz…)

### Tempo

A maior parte da acción desenvólvese nun día de primavera  desde algún momento posterior ás nove da mañá (hora na que o protagonista comeza a facer autostop), cando o colle a condutora do coche e a caída da noite, cando chegan a Madrid. O penúltimo capítulo narra os aproximadamente dez días que Nicolau pasa en Madrid e o último sitúase no momento do enterro de Xulia.

### Personaxes

Nicolau Arís é un rapaz de 17 anos, confuso e inseguro, que foxe dos seus problemas pensando que en Madrid todo será mellor pero axiña se desengana e cando sabe que Xulia morreu, madura de golpe.

Xulia, de quen non se sabe a súa identidade ata o final, é unha muller adulta, tamén cos seus problemas e contradicións, que serve de contrapunto  a Nicolau e o fai ver as cousas dende outro punto de vista.

Marcos é o "amigo" de Nicolau, co que se atopa en Madrid e quen o convenceu de que Natalia lle fora infiel con el.

Natalia, que só aparecerá no capítulo final, é a moza de Nicolau e verdadeiro motor do comportamento deste.

Notas
-----

1. ↑  Ficha do libro na BNE
2. ↑  Pena Presas, Montse (2018). *A voz insurrecta. María Victoria Moreno, entre a literatura e a vida*. Galaxia. p. 56-59. ISBN 978-84-9151-156-4.
3. ↑  Portal das Palabras (ed.). "anagnórise". Consultado o 15 de maio de 2018.
4. ↑  Ficha Arquivado 11 de marzo de 2018 en Wayback Machine. en Biblioteca de tradución galega
5. ↑  Ficha Arquivado 11 de marzo de 2018 en Wayback Machine. en Biblioteca de tradución galega
6. ↑  *Izen baten bila* imaxe da portada.
7. ↑  Ficha Arquivado 11 de marzo de 2018 en Wayback Machine. en Biblioteca de tradución galega
8. ↑  *Anagnórise* en Google Books.
9. 1 2  Vilavedra, D. *et al.* (2000). *Diccionario da literatura galega*. III. Obras. Galaxia. p. 29. ISBN 84-8288-365-8.
10. ↑  Soto Meijomence, Alejandra (2007). "María Victoria Moreno". CCG.
11. ↑  Moreno 1988, p. 108.
12. ↑  Moreno 1988, p. 137.
13. ↑  Moreno 1988, p. 110.
14. ↑  Moreno 1988, p. 111.

Véxase tamén
------------

|  |  |
| --- | --- |
|  | A Galicitas posúe citas sobre:  ***Anagnórise*** |

### Bibliografía

* Moreno, María Victoria (1988). *Anagnórise*. Árbore. Editorial Galaxia. ISBN 84-7154-606-X.
* *María Victoria Moreno, unha ollada a través dos seus libros* (PDF). Xunta de Galicia. Abril de 2018.

### Ligazóns externas

* Ficha da obra na Biblioteca Virtual Galega
* "Anagnórise - A banda da Loba". *YouTube*. Consultado o 11/5/2018.

| * v
* c
* e
Libros de María Victoria Moreno |
| --- |
| Literatura infanto-xuvenil | 
* *Mar adiante* (1973)
* *A festa no faiado* (1983)
* *A brétema* (1985)
* *Leonardo e os fontaneiros* (1986)
* *Anagnórise* (1988)
* *O cataventos* (1989)
* *¿Un cachiño de bica?* (1994)
* *¿E haberá tirón de orellas?* (1997)
* *Guedellas de seda e liño* (1999)
* *Eu conto, ti cantas* (2005)
* *O amor e as palabras* (2017)

 |
| Outras obras e traducións | 
* *Os novísimos da poesía galega* (1973) edición
* *Mecanoscrito da segunda orixe* (1974) tradución
* *As linguas de España* (1991)
* *Verso e prosa* (1991)
* *Diario da luz e a sombra* (2004)
* *Querida avoa* (1993)
* *Elexías de luz* (2006)
* *Onde o aire non era brisa* (2009)

 |

|  |  |
| --- | --- |
| Control de autoridades | 
* Wd: Q20546623
* BiTraGa: 1686
* OL: OL36680054M

 |